Eksodus 1:1-7 Die eerste verse van Eksodus verbind hierdie boek met die vorige boek: Genesis. In enkele verse word ons daaraan herinner dat Jakob met sy familie na Egipte getrek het. Dit is nie die einde van God se geskiedenis met sy volk nie. Sy beloftes vir Sy volk moet verder vervul word en daarvan vertel die Heilige Gees ons in Eksodus. Dit is die laaste keer in die eerste vyf boeke van die Bybel dat die woorde “seuns van Israel” op Jakob se huisgesin wys. Die periode van Jakob se huisgesin as die kerk, as God se volk is nou verby. Hierdie familie het in Egipte tot ‘n groot volk uitgegroei. Die name van Jakob se seuns het die name vir die stamme in die volk geword.